書法蟹方後
作者：陳造
朝代：宋

paragraphs: 放麑念號鳴，易牛憐觳觫。
仁心誰獨無，天機或待觸。
悠悠寄宇宙，往往狥口腹。
君子一飽適，庖事不到目。
寧知刀俎間，宛轉無聲哭。
空蜚與土穴，暴殄無遺育。
況此佳風味，世肯貸爾族。
炳炬擒爬沙，免介薦膏馥。
向來橫戈怒，不救摇牙酷。
醤浴酒拍浮，方法忍抄錄。
躁擾至絕命，耳聞痛在肉。
淡茹吾能事，晚食媚山蔌。